Minenn fruntlyckenn gruth myth vormoghe allisz ghudenn stets vorgeszannth. Erszamenn vo&#x0364;rszichtighenn vnndt wollwyszenn herenn, byszunnder leuenn naber vnndt ghudenn frunnde, jck hebbe woll er gheschreuenn juwenn erszamenn wyszheidenn wo yck beuolenn vnndt ghedann hadde myneme dennre Hansze Becker, dusseme bewyszer, sommygenn rogghenn myth namenn xv last tho myneme bestenn west wart tho schickende vnndt my weddervmbe dar vor tho bestellende parszelenn alsz yck em beuolenn hadde. Susz wa&#x0364;rdt he krannck enntholdenn jnn denn scherenn vnndt de rogghe desz haluenn moste belygghennde blyuenn bynnenn Reuall, dar he noch licht, vnndt bat schrifftlick by deme zuluenn myneme dennre jnn dessem vorledenne winter juwe erszamheide szodanenn mynenn rogghenn em szoldenn vnuorhynndert volgenn latenn vnndt ghunnenn westwart to schickennde. So yck uth synem antworde vorstae, mach myne frunntlycke bede nycht tholannghenn vnndt vormeennde offt ick fremdesz rogghenn hadde behoueth, gy my vmbe guder nabersschopp willenn woll szoldenn hebben tostedet j(c) last ofte mer; wat dar anne hynndert, gy my szo hart synn, kann yck nycht wetenn. Ysz noch myne fruntlike bede vnndt beger, gy, leuenn naber vnndt frunnde, willenn em noch sodanne roggenn ghunnenn to schickennde, wor em na myneme beger geleueth, hir anne my sodannenn willenn tho bewysennde alsz gy in gelykenn ofte groterenn gescheftenn begherennde mochtenn weszenn vann my jw tho bewyszennde; vnndt oft de szulue rogghe nycht maghe uthgann westwart, so hebbe yk geschreuenn myneme werde Hynnrycke Honnynghuzenn, he ene solle bestellenn nha Razeborch alldar ann mynenn vogedt, tho der gebur behoeff tho brotkorne, de doch, kennet Got, grotenn smacht lydenn, vnndt jw erszame wyszheide lange g[e]szundt wille bewarenn. Gegeuenn vppe Wyborch ann palme daghe jm etc. lxxxij(tenn) iare. Laurennsz Axelszonn tho Aarstede, ritter, houethmann vppe Wyborch. Adress: Denn erszamenn voerszichtighenn vnndt wollwyssenn mannenn herenn borghermeysterenn vnndt radtmannenn der stadt Reuall, synenn byszunnder leuenn naberenn, ghudenn frunndenn vnndt ghunnrenn.